b'\n_START_ARTICLE_\nSlavko Stan\xc4\x8dir\n_START_PARAGRAPH_\nSlavko Stan\xc4\x8dir - Jurek (Budenec kraj Sesveta, 8. o\xc5\xbeujka 1925. \xe2\x80\x94 Sesvetski Kraljevec, 30. lipnja 1944.) bio je sudionik Narodnooslobodila\xc4\x8dke borbe i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1925. godine u Budencu kraj Sesveta. U vrlo ranoj dobi je po\xc4\x8deo raditi kao tesar. Savez komunisti\xc4\x8dke omladine Jugoslavije ga je ve\xc4\x87 1939. godine primio za svog \xc4\x8dlana._NEWLINE_Neposredno pred okupaciju, a posebno poslije kapitualcije Jugoslavije 1941., skupljao je oru\xc5\xbeje, municiju, sanitetski i drugi materijal. Raspan\xc4\x8davao je ilegalni tisak i letke, sudjelovao u sabota\xc5\xbeama i radio na okupljanju antifa\xc5\xa1isti\xc4\x8dki raspolo\xc5\xbeene omladine. Narodnooslobodila\xc4\x8dkom pokretu se priklju\xc4\x8dio 1941. godine. Od srpnja se nalazio u jednoj omladinskoj grupi koja je djelovala na komunikaciji Zagreb-Vara\xc5\xbedin._NEWLINE_U jesen 1942. godine, postao je tajnikom Kotarskog komiteta SKOJ-a u Svetom Ivanu Zelini, a kasnije i \xc4\x8dlan Okru\xc5\xbenog komiteta SKOJ-a za Zagreb. Iste godine postao je i \xc4\x8dlan Komunisti\xc4\x8dke partije Hrvatske. Kao skojevski rukovoditelj i pripadnik ilegalnih partizanskih skupina, organizirao je i vr\xc5\xa1io niz akcija protiv neprijatelja u okolici Zagreba. Tako je polovinom 1943. godine sa jo\xc5\xa1 \xc4\x8detiri omladinca na putu izme\xc4\x91u Zagreba i Dugog Sela napao kolonu usta\xc5\xa1ke \xc5\xbeandarmerije. U toj akciji, ubili su nekoliko usta\xc5\xa1a. Stan\xc4\x8dir je od 1942. do smrti 1944. godine, bio jedan od poznatijih partizanskih diverzanata u okolici Zagreba._NEWLINE_Neke od ostalih akcija koje je uspe\xc5\xa1no izvr\xc5\xa1io bile su paljenje ve\xc4\x87e koli\xc4\x8dine p\xc5\xa1enice za usta\xc5\xa1e i napad na automobil s njema\xc4\x8dkim \xc4\x8dasnicima na putu izme\xc4\x91u Zagreba i Vara\xc5\xbedina. Tom je prilikom bio ubijen njema\xc4\x8dki general, a nekoliko je \xc4\x8dasnika bilo ranjeno._NEWLINE_Stan\xc4\x8dir je organizirao i stalne omladinske udarne grupe, s kojima je operirao u Kraljevcu, \xc5\xbderjavincu, Planini, Glavnici, Bunjaku i drugim selima. Ove su grupe izvr\xc5\xa1ile niz uspje\xc5\xa1nih akcija u kojima su oduzimale neprijatelju oru\xc5\xbeje. Posebno je bila zapa\xc5\xbeena akcija udarne omladinske grupe ru\xc5\xa1enja telefonsko-telegrafskih stupova kod sela \xc5\xbderavice._NEWLINE_Stan\xc4\x8dir je u prolje\xc4\x87e 1943. organizirao i slao nove borce u partizane. Njegova posljednja akcija bila je po\xc4\x8detkom 1944. godine, kada je zaustavio promet na putu prema Svetom Ivanu Zelini. Tom prilikom zarobio je nekoliko neprijateljskih vojnika i \xc4\x8dasnika, ali ga je uskoro opkolila usta\xc5\xa1ka \xc5\xbeandarmerija iz Cerja. Slavko je pru\xc5\xbeio otpor, ali su ga ranjenog usta\xc5\xa1e uhvatili. Bio je podvrgnut mu\xc4\x8denju i ispitivan. Po\xc5\xa1to nisu od njega mogli dobiti informacije, usta\xc5\xa1e su ga objesili na \xc5\xbeeljezni\xc4\x8dkoj postaji u Sesvetskom Kraljevcu, 30. lipnja 1944. godine._NEWLINE_Ukazom predsjednika Federativne Narodne Republike Jugoslavije Josipa Broza Tita, 27. studenog 1953. godine, progla\xc5\xa1en je za narodnog heroja.'